Smernica č. 36/2015
o postupe pri udeľovaní záštity ministerstva pre podujatia

Gestorský útvar: odbor komunikačný, tel.: 02/59374863     ev. č.: 2015-12377/24939:1-sekr.

Ministerstvo školstva, vedy, výskumu a športu Slovenskej republiky (ďalej len „ministerstvo“) vydáva na základe čl. 10 písm. e) Organizačného poriadku ministerstva túto smernicu:
Čl. 1	
Základné ustanovenia
(1)	Záštita na účely tejto smernice predstavuje vyjadrenie poskytovateľa, že podujatie, ktoré sa uskutoční pod jeho záštitou, má význam pre činnosť a prezentáciu ministerstva a zámer podujatia je v súlade s jeho záujmami a cieľmi. 
(2)	Záštita sa udeľuje významným spoločenským, vzdelávacím, športovým, charitatívnym a ďalším verejne prospešným podujatiam, ktoré sa konajú najmä na území Slovenskej republiky. 
(3)	Poskytnutie záštity je čestnou a morálnou záležitosťou, preto z jej udelenia nevyplýva nárok na poskytnutie finančnej či inej formy podpory poskytovateľa na zabezpečenie podujatia, pokiaľ osobitný právny predpis neurčuje inak.
(4)	Na udelenie záštity nie je právny nárok. 
Čl. 2	
Druhy záštit
(1)	Ministerstvo udeľuje tieto druhy záštit:
a)	záštita ministra školstva, vedy, výskumu a športu SR (ďalej len „minister“),
b)	záštita ministerstva,
c)	záštita štátneho tajomníka.
(2)	Poskytovateľom záštity je:
a)	minister, ak ide o záštitu podľa odseku 1 písm. a) a b),
b)	štátny tajomník, ak ide o záštitu podľa odseku 1 písm. c).
Čl. 3	
Žiadosť o udelenie záštity
(1)	Žiadosť o udelenie záštity predkladá organizátor podujatia, resp. jeden z organizátorov podujatia písomne voľnou formou.
(2)	Podstatnými náležitosťami žiadosti sú najmä:
a)	názov, resp. meno a priezvisko žiadateľa,
b)	adresa, resp. sídlo žiadateľa,
c)	uvedenie kontaktnej osoby, telefónu a e-mailu,
d)	názov podujatia,
e)	termín a miesto konania podujatia,
f)	popis podujatia (typ akcie, obsah, tradícia podujatia a pod.),
g)	ďalší organizátori,
h)	prínos podujatia pre ministerstvo,
i)	požiadavky vo vzťahu k poskytovateľovi záštity (účasť na otvorení alebo ukončení podujatia a pod.),
j)	predpokladané požiadavky vo vzťahu k ministerstvu a jeho priamo riadeným organizáciám súvisiace so zabezpečením podujatia,
k)	špecifikácia spôsobu použitia logotypu (napr. plagáty, propagačné materiály, webové stránky a pod.).
(3)	Žiadosť o udelenie záštity je nutné podať včas, v zásade najmenej mesiac pred uskutočnením podujatia.
(4)	Záštitu v zásade nie je možné udeliť podujatiu, ktorého organizátorom je výlučne súkromná osoba alebo skupina súkromných osôb. Výnimku udeľuje minister.
Čl. 4	
Postup pri udeľovaní záštity
(1)	Žiadosť o udelenie záštity podľa čl. 2 ods. 1 písm. a) a b) sa predkladá riaditeľovi kancelárie ministra, ktorý si môže vyžiadať stanovisko vecne príslušného organizačného útvaru. Žiadosť o udelenie záštity podľa čl. 2 ods. 1 písm. c) sa predkladá sekretariátu štátneho tajomníka, ktorý si môže vyžiadať stanovisko vecne príslušného organizačného útvaru.
(2)	Návrh rozhodnutia na udelenie, resp. neudelenie záštity sa predkladá na vyjadrenie riaditeľovi odboru komunikačného a následne riaditeľovi kancelárie ministra.
(3)	Konečné rozhodnutie o návrhu prijíma poskytovateľ záštity podľa čl. 2 ods. 2.
(4)	Spolu so záštitou sa organizátorovi podujatia spravidla udeľuje právo na použitie logotypu ministerstva pri prezentácii a konaní podujatia. Poskytnutie záštity môže byť podmienené povinným použitím logotypu pri prezentácii a konaní podujatia.
(5)	Poskytovateľ môže udelenú záštitu vo výnimočných prípadoch odobrať, najmä ak sa preukáže, že podporené podujatie nespĺňa podmienky na poskytnutie záštity. Oznámenie o odobratí záštity je nutné včas oznámiť žiadateľovi.

Čl. 5	
Účinnosť
Táto smernica nadobúda účinnosť 1. júna 2015.

minister